Растанак друга
Мило Јововић 

Ти одлазиш, друже мили!
Од мене се сад растављаш;
Ал реци ми, да ли слична
Мени друга ти остава?

Пођи збогом, мили друже,
Твој м' одлазак срце пара;
Јере губим свог јединог
Пријатеља вјерна стара.

Живјели смо у љубави
Од ђетинског нашег доба,
Па и од сад останимо
Пријатељи све до гроба.

Није било Божјег дана,
Кад заједно неби складно,
Прошли наше миле часе
Одкривајућ срце јадно.

Путуј сретно, мој љубимче,
Пођи збогом, мили друже,
Куд ходио, сретан био;
Цватили пред тобом руже.

У најдаљем св'јета крају,
Љубав ће нас иста пратит;
Док ћеш ми се здраво, сретно,
Својој милој кући вратит.

Збогом, збогом, брате мили!
Још један пут збогом велим
Грлећи те болним срцем
И пратећ те сузам врелим.

Мило Јововић, „Словански свет “, број 19., у Трсту, 11. маја 1895., стр. 172.
Јововићеве пјесме 1895.